מספר פנימי: 541949
הכנסת התשע-עשרה

יוזמים:      חברי הכנסת	יוני שטבון
					עפר שלח
					ניסן סלומינסקי
					רוברט אילטוב
					יריב לוין
					דוד צור
					עמר בר-לב
					יעקב מרגי
					איתן כבל
	
				פ/1880/19			

הצעת חוק המועצה להשכלה גבוהה (תיקון – שלילת תשלומים מתקציב המדינה עבור סטודנט משתמט), התשע"ד–2013

הוספת סעיף 17ב	1.	בחוק המועצה להשכלה גבוהה, התשי"ח–1958, אחרי סעיף 17א יבוא:	
		"שלילת תשלומים מתקציב המדינה עבור  סטודנט משתמט משירות סדיר 	17ב.	(א)	תקצוב המדינה במוסד להשכלה גבוהה ובמכללה אקדמית שהמדינה משתתפת בתקציבם (בסעיף זה – מוסד) לא יכלול תשלום או העברה למוסד עבור סטודנט משתמט.    	
						(ב)	שר החינוך יקבע הוראות בדבר אופן העברת המידע, לצורך קיום הוראות סעיף זה, מצה"ל למוסד ומהמוסד למועצה או לוועדה מוועדותיה שהוסמכה לכך, ואת מועדיה.    	
						(ג)	לעניין סעיף זה –	
							"מועמד" – מועמד לקבלה ללימודים במוסד;	
							"משתמט" – מי שחובת הגיוס חלה עליו כחוק והוא לא קיבל פטור משירות סדיר בצה"ל ולא סיים את שירותו הסדיר כחוק;	
							"סטודנט" – מועמד או תלמיד הלומד במוסד;	
							"שירות סדיר" – כהגדרתו בחוק שירות ביטחון, [נוסח משולב], התשמ"ו–1986.  	
דברי הסבר
לא אחת אנו עדים לתופעה מדאיגה בחברה הישראלית שלצערנו מתפשטת כאש בשדה קוצים, תופעת ההשתמטות מחובת שירות סדיר בצה"ל. הכוונה היא לצעירים וצעירות אשר חובת הגיוס מוטלת עליהם על פי חוק שירות ביטחון [נוסח משולב], התשמ"ו–1986, והינם בבחינת משתמטים מצה"ל, קרי: הם אינם פטורים כחוק משירות סדיר ולא סיימו שירות סדיר כחוק. מפליאים ומגדילים עשות אותם משתמטים המפנים גבם למדינה ולחובתם לעם ולאזרחי המדינה בה הם חיים, ומנצלים פרק זמן זה להתקדם וללמוד במוסדות להשכלה גבוהה.
והפלא ופלא שבאותו זמן שבנינו ובנותינו מתגייסים לצה"ל, אותם צעירים מגישים מועמדותם למוסדות להשכלה גבוהה, בין אם לאוניברסיטאות ובין אם למכללות אקדמיות, מתחילים בלימודיהם ואף נהנים וזוכים מההפקר: הם מקבלים תקצוב מלא מהמדינה (אותה מדינה שאותה הם אינם משרתים כחוק ושאת חוקיה הם הפרו ומפרים באופן בוטה). תקצוב זה מועבר לרובם המוחלט של המוסדות להשכלה גבוהה במדינה לפי חוק המועצה להשכלה גבוהה, התשי"ח–1958, כ"גוף נתמך" (תאגיד שהממשלה משתתפת בתקציבו במישרין או בעקיפין) כמצוין בחוק יסודות התקציב, התשמ"ה–1985. תקצוב זה מועבר עבור כל סטודנט שהתקבל ללימודים אקדמיים, ללא כל אבחנה, בין אם שירת שירות סדיר כחוק בצה"ל ובין אם חובת הגיוס חלה עליו והוא בגדר משתמט מצה"ל.
עובדה זו מקוממת מאוד מכיוון שישנם מאות סטודנטים שבזמן שחבריהם משרתים בצה"ל ואף מקריבים חייהם למען המדינה ותושביה, אותם משתמטים נהנים, מתקדמים, לומדים ומתוקצבים מכספי המדינה המועברים למוסד האקדמי בו הם לומדים. כך הם נהנים משני העולמות, גם מתקצוב והטבות כספיות וגם מהשתמטות מצה"ל.
מטרתה של הצעת החוק היא להביא לכך שהשתתפות המדינה בתקצוב המוסדות להשכלה גבוהה לא תינתן ולא תחול על מי שחובת שירות הביטחון חלה עליו על פי חוק והוא לא קיבל פטור משירות סדיר כחוק או לא סיים שירותו הסדיר כחוק. בצורה זו כל מי שמשתמט מחובתו כחוק לא ייהנה מכספי המדינה, אלא ישלם מכיסו הפרטי את שכר הלימוד המלא (ללא השתתפות המדינה), למוסד בו הוא לומד . 
הצעת החוק באה לעשות צדק ולהראות שאל לנו לתקצב ולתמוך כלכלית במי שנוהג בבחינת "הרצחת וגם ירשת?", אל לנו להעניק פרס לאותם מאות סטודנטים משתמטים מדי שנה שגם לא מבצעים חובתם לחברה ולמדינה וגם נהנים לאורך שנות לימודיהם האקדמיים, במשך מספר שנים, מכספי המדינה ומהשתתפותה בתקצוב המוסד.
סטודנט משתמט שרוצה ללמוד ייאלץ לשלם את שכר הלימוד המלא מכיסו הפרטי. אין לו כל זכות לצפות שהמדינה תתקצב את לימודיו ותשתתף בשכר הלימוד שלו במוסד אקדמי. 

---------------------------------
הוגשה ליו"ר הכנסת והסגנים
והונחה על שולחן הכנסת ביום
כ"ב בכסלו התשע"ד – 25.11.13